als_Latn dik_Latn sag_Latn
Gjermania dhe Brazili kanë dorëzuar në sekretariatin e Asamblesë së Përgjithshme të OKB, një projekt–rezolutë kundër përgjimeve amerikane. Në thelb ajo kërkon ruajtjen e privatësisë në erën digjitale. Por këto dy vende, rezulton se kanë qenë ndër më të përgjuarit nga Agjencia amerikane e Sigurisë Kombëtare. Pjesë e përgjimeve ishin edhe presidentja braziliane Dilma Rusef dhe kancelarja gjermane, Angela Merkel.
Në këtë dokument theksohet qëllimi për t’i dhënë fund mbledhjes ilegale në shkallë të gjerë të informacionit elektronik me natyrë personale nga Shtetet e Bashkuara, apo kushdo tjetër në të ardhmen. Projekt-rezoluta merr shkas nga deklaratat e mëparshme të ish-kontraktorit të CIA, Edward Snowden, sipas të cilit agjencitë amerikane të inteligjencës menaxhojnë prej vitesh një sistem gjigand përgjimi elektronik.
Rezoluta do të diskutohet në organizmat respektive të Organizatës së Kombeve të Bashkuara, përpara se të dërgohet për miratim në Asamblenë e Përgjithshme në fund të këtij muaji. Edhe nëse kalon me 2/3 e votave, sipas kartës së OKB, rezoluta gjithsesi nuk është detyruese, në ndryshim nga dokumentet që aprovon Këshilli i Sigurimit.
(Herë të lexuara: 222)
als_Latn als_Latn als_Latn als_Latn